**ΕΛΛΗΝΙΚΗ ΔΗΜΟΚΡΑΤΙΑ**

**ΕΙΡΗΝΟΔΙΚΕΙΟ ΛΙΒΑΔΕΙΑΣ**

**ΤΗΛ. 2261029949**

**e-mail: eirinodikeiolivadeias@hotmail.gr**

**ΠΡΑΞΗ 153 /2020**

**O ΔΙΕΥΘΥΝΩΝ ΤΟ ΕΙΡΗΝΟΔΙΚΕΙΟ ΛΙΒΑΔΕΙΑΣ**

Αφού έλαβε υπόψη του:

1) Το άρθρο 1, ΑΑ 4 , της με αριθμ. Δ1α/ΓΠ.οικ. 76629/28-11-2020 ΚΥΑ, ΦΕΚ 5255 Β/28-11-2020 Κοινής Υπουργικής Απόφασης Υπουργών Οικονομικών-Ανάπτυξης και Επενδύσεων- Προστασίας του Πολίτη-Εθνικής Άμυνας-Παιδείας και Θρησκευμάτων –Εργασίας και Κοινωνικών Υποθέσεων-Υγείας-Περιβάλλοντος και Ενέργειας-Πολιτισμού και Αθλητισμού-Δικαιοσύνης-Εσωτερικών-Μετανάστευσης και Ασύλου-Υποδομών και Μεταφορών-Ναυτιλίας και Νησιωτικής Πολιτικής για : «Έκτακτα μέτρα προστασίας της δημόσιας υγείας από τον κίνδυνο περαιτέρω διασποράς του κορωνοϊού COVID-19 στο σύνολο της Επικράτειας για το διάστημα από 30 Νοεμβρίου 2020 έως και τη 7 Δεκεμβρίου 2020»

2) Τις υπηρεσιακές ανάγκες καθώς και την εύρυθμη λειτουργία των υπηρεσιών του Ειρηνοδικείου Λιβαδειάς και

3) Τους προφανείς κινδύνους που εγκυμονεί πλέον για όλους η προσωπική επαφή και το γεγονός ότι στους χώρους του Ειρηνοδικείου Λιβαδειάς υπό κανονικές συνθήκες, παρατηρείται καθημερινά μεγάλος συνωστισμός πολιτών

**ΑΠΟΦΑΣΙΖΕΙ**

για το χρονικό διάστημα από 30-11-2020 έως και 07-12-2020 ότι ισχύουν τα εξής:

1) Θα πραγματοποιούνται οι δίκες της τακτικής διαδικασίας, που δικάζονται σύμφωνα με τις διατάξεις του ν.4335/2015 [νέα τακτική].

2) Θα πραγματοποιούνται όλες οι δίκες που συζητούνται χωρίς εξέταση μαρτύρων. Για το σκοπό αυτό μέχρι τις 12.00 της προηγουμένης της δικασίμου εργάσιμης ημέρας, θα κοινοποιείται στη γραμματεία του Ειρηνοδικείου μέσω μηνύματος ηλεκτρονικού ταχυδρομείου δήλωση των πληρεξουσίων δικηγόρων των διαδίκων, ότι η συγκεκριμένη υπόθεση θα εκδικαστεί χωρίς την εξέταση μαρτύρων και η δήλωση αυτή θα αποτελεί προϋπόθεση για να ενταχθεί η υπόθεση προς εκφώνηση στο οικείο πινάκιο ή έκθεμα. Συναινετικά αιτήματα αναβολής θα υποβάλλονται σύμφωνα με την παρ. 2 του άρθρου 72 του ν. 4722/2020 με δήλωση των πληρεξουσίων δικηγόρων των διαδίκων, η οποία θα κοινοποιείται στη γραμματεία του Ειρηνοδικείου μέσω μηνύματος ηλεκτρονικού ταχυδρομείου μέχρι τις 12.00 της προηγουμένης της δικασίμου εργάσιμης ημέρας. Σε περίπτωση κατά την οποία δεν υποβληθεί δήλωση από τους πληρεξουσίους δικηγόρους των διαδίκων, οι υποθέσεις αποσύρονται και δεν συζητούνται.

3) Θα συζητούνται συναινετικές προσημειώσεις υποθήκης με έγγραφη διαδικασία σύμφωνα με το άρθρο 17 του ν. 4864/2020.

4) Θα πραγματοποιούνται δίκες ασφαλιστικών μέτρων που έχουν ως αντικείμενο εγγυοδοσία, εγγραφή ή εξάλειψη ή μεταρρύθμιση προσημείωσης υποθήκης, συντηρητικής κατάσχεσης κινητής ή ακίνητης περιουσίας, δικαστική μεσεγγύηση, σφράγιση, αποσφράγιση, απογραφή και δημόσια κατάθεση, κατά τα άρθρα 737, 738 ΚΠολΔ, Ευρωπαϊκή Διαταγή δέσμευσης λογαριασμού, κατ΄ άρθρο 738Α ΚΠολΔ, οι ανακλήσεις αυτών, καθώς και οι σχετικές με αυτές διαφορές του άρθρου 702 ΚΠολΔ.

5) Οι αιτήσεις χορήγησης και ανάκλησης προσωρινών διαταγών συζητούνται διά υπομνημάτων των πληρεξουσίων δικηγόρων των διαδίκων χωρίς την εξέταση μαρτύρων. Οι προσωρινές διαταγές που έχουν χορηγηθεί και έχουν ισχύ έως τη συζήτηση της υπόθεσης παρατείνονται οίκοθεν με απόφαση του Ειρηνοδίκη Υπηρεσίας, ο οποίος ορίζει τη διάρκεια της παράτασης των προσωρινών διαταγών.

6) Δεν θα συζητούνται προσωρινές διαταγές υπερχρεωμένων. Οι προσωρινές διαταγές, που έχουν χορηγηθεί επί αιτήσεων των ν.3869/2010 και 4605/2019 και έχουν ισχύ έως τη συζήτηση της υποθέσεως θα παρατείνονται μέχρι εκδόσεως αποφάσεως από τον Ειρηνοδίκη Υπηρεσίας.

7) Θα δημοσιεύονται αποφάσεις, διαθήκες, διατάξεις κληρονομητηρίων και σωματείων.

8) Θα πραγματοποιούνται ένορκες βεβαιώσεις κατόπιν κλήσεως, που θα χρησιμοποιηθούν στην τακτική διαδικασία και στις λοιπές διαδικασίες στις περιπτώσεις που θα συζητηθούν χωρίς μάρτυρα, κατά έγγραφη δήλωση του πληρεξουσίου δικηγόρου ή του αιτούντος και ΜΟΝΟ κατόπιν τηλεφωνικού ραντεβού στο τηλ. 2261029949.

9) Η κατάθεση δικογράφων θα γίνεται καθημερινά .

10) Οι γραμματείς του δικαστηρίου κατά το ως άνω χρονικό διάστημα δεν θα εξυπηρετούν το κοινό και τους πληρεξουσίους δικηγόρους σε άλλα αντικείμενα πλην των προβλεπόμενων ως άνω εξαιρέσεων λειτουργίας του δικαστηρίου.

Κάθε άλλο ζήτημα που δεν ρυθμίζεται από την παρούσα θα κρίνεται από τον εκάστοτε Πρόεδρο Υπηρεσίας.

Επιπλέον, σας **ΕΝΗΜΕΡΩΝΟΥΜΕ** ότι οι πολιτικές υποθέσεις που είχαν προσδιοριστεί για συζήτηση εντός του ως άνω διαστήματος της αναστολής θα ματαιώνονται, λόγω αναστολής των δικών και θα διευκρινιστεί σε νεότερη ανακοίνωση μας, μετά τη σχετική νομοθετική ρύθμιση, ο χρόνος και ο τρόπος επαναπροσδιορισμού τους.

Στα πλαίσια των γενικών κατευθύνσεων που έχουν δοθεί από το Υπουργείο Υγείας, προτρέπουμε τους πολίτες και τους πληρεξούσιους δικηγόρους αυτών **να μην προσέρχονται στους χώρους του Ειρηνοδικείου, παρά μόνο όσον αφορά στη διεκπεραίωση των προαναφερόμενων εξαιρεθεισών περιπτώσεων και μετά από προηγηθείσα τηλεφωνική επικοινωνία.** Επιπρόσθετα, όλοι οι εισερχόμενοι στο Κατάστημα του Ειρηνοδικείου θα πρέπει να τηρούν τα προβλεπόμενα μέτρα προστασίας, ήτοι: 1) να χρησιμοποιούν μάσκα και αντισηπτικό (υπάρχει διαθέσιμο στους κοινόχρηστους χώρους του Ειρηνοδικείου), 2) να τηρούν τη νόμιμη απόσταση μεταξύ τους ( τουλάχιστον 1,5 μέτρο), 3) Να εισέρχονται ένας-ένας στους χώρους των γραφείων του Ειρηνοδικείου, 4) Το ανώτατο όριο εισερχομένων εντός των αιθουσών συνεδριάσεων του Ειρηνοδικείου καθορίζεται σε 15 άτομα και πρέπει να τηρείται με επιμέλεια του δικάζοντος σε κάθε ακροατήριο δικαστή.

**Λιβαδειά, 30-11-2020**

Ο Διευθύνων το Ειρηνοδικείο Λιβαδειάς

Κωνσταντίνος Κεφάλας